Rassie, vat raak met die jonges, nie oues nieRassie Erasmus (Foto: Twitter/@Springboks) Dis die ou-ou storie: die drie belangrikste letters in rugby is WEN. Die Ierse Rugbyunie (RFU) lag van oor tot oor nadat hy uit die bloute uit ʼn wins van bykans R18,3 miljoen getoon het nadat daar vir ʼn aanvanklike verlies begroot is vanweë die mislukte Wêreldbeker-bod en die aanbieding van die WB-vrouetoernooi. Maar toe begin die Iere wen – die Sesnasies, en later ook Leinster in die Europese Beker- en Pro14-reeks. Boonop het Munster die halfeindrondes van albei reekse gehaal. Volgepakte stadions, borge wat toustaan om te borg en genoeg geld om spelers tuis te hou en te keer dat hulle deur die Franse, Engelse en Japanners weggerokkel word. Dis hoekom dit belangrik is dat die Springbokafrigter, Rassie Erasmus, raak moet vat vir die komende Rugbykampioenskap met die oog op aanstaande jaar se Wêreldbeker-toernooi. Daar was bespiegelings die naweek dat Erasmus dalk vir JP Pietersen, Francois Louw en Heinrich Brüssow wil betrek. Kyk, al drie was gunstelingspelers in my boekie, maar dit was in 2007, 2009 en ook daarna. Pietersen en Brüssow sal albei met die WB-toernooi 33 jaar oud wees en Louw 34. Saam met Bismarck du Plessis (35), Schalk Brits (38) en Duane Vermeulen (33) maak dit mos nie sin nie? Onthou ook dat hulle almal in Europa (in Vermeulen se geval in Japan) speel en nóg ʼn lang seisoen agter die blad sal hê. Ja, ʼn mens gaan nie oorlog toe net met onervare jongelinge nie, maar rugby is sekerlik ʼn spel vir jong mense. Net een van die All Blacks se voorspelers, die stut Joe Moody (30), wat in die groep was vir die afgelope reeks teen die Franse, is ouer as 30. Die pak se gemiddelde ouderdom is nog nie eens 27 nie, met Scott Barrett en Ardie Savea (albei 24) en Brodie Retallick en Sam Cane (albei 26) wat nog jare kan speel. Die agterspelers se gemiddelde ouderdom is ook ʼn rapsie oor 26 jaar, met net Sonny Bill Williams (32) en Ben Smith (30) wat reeds lank in die tand is.